Nach de schreckliche Busfahrt vo gester gahts huet bis jetzt besser wiiter. Vo Cali gahts uf de Autoban dur s Valle de Cauca, es fruchtbars Tal, wo viel Zuckerrohr abaut wird. Jetzt kaempft sich euse grosse Car zwueschet hunderte Lastwaege ueber en hoeche Pass. Einigi Haarnadelkurve sind zeng zum chrueze und s haet Luet, wo det de Verkehr regled. Vereinzelt choend mir d Lastwage ueberhole, aber i beidi Richtige gahts rekativ gmuetlich, da sehr steil. Wie uf de meiste Strecke, wo mir z Kolumbie befahre haend, sinds au da d Strass starch am usbaue mit neue grosse Brugge und neue Tunnels. S Land schiint sich rasch z'entwickle im Moment.    Im Radio isch grad en Werbespot gloffe: "Mir haend gnueg vo de FARC-Guerillas. Wenn du oepis verdaechtigs gseh hasch, melds uf Telefonnrummere ...". D Regierig haet i de letschte 10-15 Jahr viel erreicht fuer d Sicherheit vom Land und de Bevoelkerig. Si haend massiv id Polizei und Armee unvestiert naebst de Verbesserig vo de Infrastruktur, Gwuessi Regione gelted jedoch wiiterhin als gfaehrlich und mir halted eus devo fern   .    Nach 11 Stund haend mir Bogota erreicht, aber nanig euses Ziel. S isch es riesigs Busterminal, fast chli wie en Flughafe. Mir stoend 40 Minute Schlange zum es Taxi ergattere. Mer choent zwar au schneller eis uf de Strass verwuetsche... Aber wenn selbst alli Einheimische es offiziells Taxi am Schalter bueched us Sicherheitsgruend, muend mir mit all eusem Gepaeck das wohl erst recht au. Nach wiitere 20 Min. haend mirs gschafft zu eusem Hostel.    D Besichtigung vo Bogota folgt erst i 3 Taeg, wil mir zerst no zwei Ort i de Region goend go aluege.